LISA

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„CORDERO MANCHEGO“

ELi nr: PGI-ES-02213 – 2.1.2017

KPN ( ) KGT ( X )

1. Taotlejate rühm ja õigustatud huvi

Fundación Consejo Regulador de la Denominación Específica Cordero Manchego (IGP) Crtra. De Las Peñas Km 3,2 (Albacete) Tel +34 967224020 Faks +34 967224020 E-post: admon@corderomanchego.org

Ühingul La Fundación Consejo Regulador de la Denominación Específica Cordero Manchego on seaduspärane õigus esitada muutmistaotlus vastavalt Castilla-La Mancha toidupõllumajanduse kvaliteeti käsitleva 15. märtsi 2007. aasta seaduse 7/2007 artiklile 29. Ühingu Fundación CR IGP Cordero Manchego põhikirja artikli 8 punktiga b on nähtud ühingu tegevuse ühe eesmärgina ette kaitstud geograafilise tähise „Cordero Manchego“ tootespetsifikaadi läbivaatamine ja vajalike muudatusettepanekute esitamine.

2. Liikmesriik või kolmas riik

Ministerio de Agricultura y PESCA, Alimentación y Medio Ambiente Subdirección General de Calidad Diferenciada y Agricultura Ecológica Dirección General de la Industria Alimentaria Po de la Infanta Isabel, 1 28071 Madrid Madrid HISPAANIA/SPAIN Tel: +34 913475394 Faks: +34 913475410 E-post: sgcdae@magrama.es

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☒ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu: kasutatava terminoloogia ja kontrolliasutuse muutmine

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatused

Kirjeldus

Tallede vanuse ja eluskaalu näitajad on sellest osast välja jäetud ning viidud üle ossa „Tootmismeetod“.

Päritolutõend

Kahe suurtähe ja sellele järgneva lühendi „CM“ kombinatsioon, mis oli esitatud tallede kõrvamärkidel ja mis võimaldas identifitseerida talle päritolukarja, on asendatud Registro General de Explotaciones Ganaderase (loomakasvatuseettevõtjate üldregistri, REGA) registrinumbriga, mis on täpsem ja vastab kehtivatele õigusaktidele.

Tootmismeetod

Nõuded tallede tapaeelse eluskaalu (22–28 kg) ja tapavanuse (60–90 päeva) kohta on välja jäetud. Need näitajad kordavad näitajaid, mida juba reguleeritakse rümba kaalu näol, mis on täpsem ja objektiivsem kriteerium ning on otseses seoses looma vanuse ja tapakaaluga.

Välja on jäetud nõue, et talled peavad saama vähemalt 30 päeva loomulikul teel emapiima, kuna selle perioodi pikkust ei ole kohane määrata kindlaks kõigi tallede puhul, sest see sõltub talle füsioloogilisest arengust, see tähendab, tema hambumuse ja seedetrakti arengust, mis võimaldab tal üle minna piimatalle staadiumist mäletseja staadiumi. Talle võõrutamine toimub hetkel, mis ei ole ette määratav (eri isendite puhul erinev) ja toimub siis, kui tall suudab kontsentreeritud sööta iseseisvalt süüa.

Rümba kaaluvahemikku on laiendatud ja see on edaspidi 10–15 kg. Meie kogemuse põhjal võimaldab rümba lubatud kaalu suurendamine 1 kg võrra, säilitades rümba klassifitseerimise kriteeriumid esitusviisi, lihakuse, rasvasuse ja värvuse alusel, tagada nii rümba kui ka liha kvaliteedi, ning see vastab suurenenud nõudlusele seda tüüpi tallede järele teatavatel turgudel, kus toodet „Cordero Manchego“ on traditsiooniliselt turustatud.

Kahe suurtähe ja sellele järgneva lühendi „CM“ kombinatsioon, mis oli esitatud tallede kõrvamärkidel ja mis võimaldas identifitseerida talle päritolukarja, on asendatud Registro General de Explotaciones Ganaderase (loomakasvatuseettevõtjate üldregistri, REGA) registrinumbriga, mis on täpsem ja vastab kehtivatele õigusaktidele.

Tapaeelse minimaalse puhkeaja nõue on välja jäetud, arvestades nõukogu 24. septembri 2009. aasta määruse (EÜ) nr 1099/2009 (loomade kaitse kohta surmamisel) III lisa punktis 1.2 sätestatud nõuet, mille kohaselt „[l]oomad laaditakse maha pärast saabumist võimalikult kiiresti ja tapetakse seejärel tarbetu viivituseta“.

Kohustus, mille kohaselt loomad peavad saama vaba juurdepääsu 1 % suhkruveele, on välja jäetud. Kui loomade suhtes ei kohaldata pikemat ooteaega, ei vaja nad täiendavat energialisa.

Kontrolliasutus

Euroopa Parlamendi ja nõukogu 21. novembri 2012. aasta määruse (EL) nr 1151/2012 (põllumajandustoodete ja toidu kvaliteedikavade kohta) artikli 37 lõike 1 punkti b kohaselt ning võttes arvesse asjaolu, et selle artikli lõike 3 kohaselt ei kuulu FUNDACIÓN CONSEJO REGULADOR DE LA DENOMINACIÓN ESPECÍFICA CORDERO MANCHEGO (IGP) praegu kinnitatud kontrolliasutuste hulka, kellel on õigus kontrollida tootespetsifikaadile vastavust, tuleks tootespetsifikaadi selle punkti tekst täies ulatuses asendada.

Tootespetsifikaadi praegune sõnastus on järgmine:

Erinimetusega (KGT) toote kontrollitoimingute eest vastutab Consejo Regulador (kontrollinõukogu), mis koosneb loomakasvatussektori ja töötlussektori järgmistest esindajatest:

a) esimees, kelle nimetab ametisse Consejería de Agricultura y Medio Ambiente de la Junta de Comunidades de Castilla-La Mancha;

b) aseesimees, kelle valib loomakasvatuse ja töötlemise sektor;

c) neli loomakasvatussektori esindajat ja sama palju töötlussektori esindajaid. Need esindajad on valinud demokraatliku otsevalimise teel vastavalt asjaomastesse registritesse kantud loomakasvatajad ja töötlejad;

d) kaks lambakasvatuse eksperti, kelle määrab Consejería de Agricultura y Medio Ambiente de la Junta de Comunidades de Castilla-La Mancha;

e) üks Asociación Nacional de Criadores de Ganado Ovino Selecto de Raza Manchega esindaja.

Pädevusvaldkond

Kontrollinõukogu pädevusvaldkond hõlmab:

— territooriumi osas asjaomast tootmispiirkonda;

— tallede osas loomi, kelle suhtes kohaldatakse konkreetse nimetuse kaitset kõikides tootmise, nuumamise, transpordi ja turustamise etappides;

— isikute osas eri registritesse kantud isikuid.

Ülesanded

— Mitmesuguste registrite loomine ja kontrollimine;

— kaitstud liha tootmise, pakendamise ja kvaliteedi suunamine, jälgimine ja kontrollimine. Kontrolli- ja järelevalvetoiminguid teostavad asjaomase haldusasutuse määratud inspektorid, kes tegutsevad tootjate ja töötlejate suhtes erapooletult,

— toote tunnistamine nõuetelevastavaks;

— konkreetse nimetuse edendamine ja kaitse;

— tegutsemine täie vastutustunde ning õigusjõuga, mis on vajalik selleks, et võtta kohustusi ja kontrollinõukogu õiguslikult esindada mis tahes tegevuse puhul, mida Consejo Regulador teostab selleks, et täita oma ülesandeid, mis seisnevad konkreetse nimetuse huvide esindamises ja kaitsmises.

Uus sõnastus:

Teave kinnitatud kontrolliasutuste kohta, kes jälgivad vastavust käesolevale tootespetsifikaadile, esitatakse ajakohastatud kujul järgmisel veebilehel:

http://pagina.jccm.es/agricul/paginas/comercial-industrial/figuras_calidad/fig_calidad/resultado_reg_ent.php?seccion=CERTIFICACI%D3N&subseccion=PRODUCTOS+CON+IGP&alcance=IGP+CORDERO+MANCHEGO&nombre_ent=&Aceptar=Aceptar

Praegune kontrolliasutus on järgmine sertifitseerimisasutus:

Nimi: CERTICAR, S.L. Aadress: C/Infanta Mercedes, 13 4o Planta 28020 Madrid Madrid HISPAANIA/SPAIN Tel +34 915711105

Kontrolliasutuse on kinnitanud Castilla-La Mancha autonoomne piirkond vastavalt ENACi standardile UNE-EN 45011 („Üldnõuded toote sertifitseerimisorganitele“).

Kontrolliasutus peab võtma vajalikud meetmed, et hinnata vastavust tootespetsifikaadile konkreetse toote sertifitseerimissüsteemi nõudmiste kohaselt.

Kontrolliasutus peab järgima kohaldatavaid eeskirju ja kõiki teisi nõudeid, nagu proovide võtmine, katsed ja seire, mis on tema kvaliteedijuhendi sertifitseerimissüsteemi aluseks.

Tema konkreetsed ülesanded on järgmised:

— kontrollida proove;

— hinnata toote omaduste vastavust tootespetsifikaadis määratletud omadustele;

— auditeerida kaitstud nimetusega tallede tootmise registreid.

Märgistus

Rümpadele klassifitseerimisjärgselt paigaldatava märgistuse puhul on lause „millel on märge „Cordero Manchego“, millele järgneb vastav registreeritud tapamaja tunnusnumber“, asendatud järgmise tekstiga: „märkides kustumatu tindiga lühendi „CM“ valitud rümpade jala-, õla- ja rinnaosale ning kinnitades nendele osadele märgise, millel on KGT logo ja iga rümba individuaalne number.“

Kuna märge tehakse vahetult lihale, on hügieenilisem kasutada lühendit „CM“ ja mitte sõnu „cordero manchego“, samuti on lihtsam iga rümpa identifitseerida tindiga kirjutatud märgise abil.

KGT „Cordero Manchego“ logo

Muu

Väljend „konkreetne nimetus“ on asendatud väljendiga „kaitstud geograafiline tähis“, mis vastab kehtivale nomenklatuurile.

KOONDDOKUMENT

„CORDERO MANCHEGO“

ELi nr: PGI-ES-02213 – 2.1.2017

KPN ( ) KGT ( X )

1. Nimetus

„Cordero Manchego“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Värske liha, mis pärineb üksnes Manchega tõugu mõlemast soost talledelt, kes on saanud emapiima ning lisasöödana heina ja kontsentreeritud sööta. Rümbad kuuluvad ekstraklassi ja esimesse klassi, nende kaal on 10–15 kg. Rümp on pikliku profiiliga, kergelt ümarate äärtega ja ühtlaste proportsioonidega. Liha on lahja kuni keskmiselt rasvane, tagatükk, saba, selja ja nimmepiirkond on kaetud õhukese valge rasvakihiga, lihaskude on nähtav jäsemete ja selja peal, samuti on nähtavad trapetslihased. Liha on kahvaturoosa värvusega, väga õrn ja mahlakas, kergelt läbi kasvanud lihastevahelise rasvaga, mis annab lihale iseloomuliku väga meeldiva lõhna- ja maitsebuketi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Tallesid peetakse laudas. Nad saavad emapiima ning piiramatult heina ja seadusega lubatud kontsentreeritud sööta, kuni on suutelised pärast võõrutamist sööma üksnes heina ja nimetatud kontsentreeritud sööta.

3.4. Tootmise erietapid, mis peavad toimuma määratletud geograafilises piirkonnas

Tallede kasvatamine ja nuumamine peab toimuma määratletud geograafilises piirkonnas

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

KGTga rümbad tähistatakse kustumatu tindiga lühendiga „CM“, mis kantakse rümpade jala-, aba- ja rinnaosale, ning märgisega, millel on rümba individuaalne number ja KGT „Cordero Manchego“ logo.

KGT „Cordero Manchego“ logo

4. Geograafilise piirkonna täpne määratlus

Geograafiline piirkond, kus karjatatakse ja kasvatatakse Manchega tõugu lambaid, asub La Mancha looduslikus piirkonnas ning hõlmab järgmisi provintse: Albacete, Ciudad Real, Cuenca ja Toledo. Geograafilise piirkonna moodustavad järgmised kommuunid: La Mancha, La Manchuela, Centro ja Almansa (Albacete), La Mancha, Campo de Calatrava ja Campo de Montiel (Ciudad Real), La Manchuela, La Mancha Baja ja La Mancha Alta (Cuenca) ning La Mancha (Toledo).

5. Seos geograafilise piirkonnaga

5.1. Geograafilise piirkonna eripära

La Mancha on vana Rooma-aegne halfakasvatuspiirkond, mida araablased kutsusid manyá, mis tähendab „ilma veeta“. Need kaks nimetust näitavad selgelt piirkonna eripära.

Kuigi piirkonda peetakse üldiselt tasandikualaks, mille kõige iseloomulikum osa on La Mancha looduslik piirkond, on Castilla-La Mancha piirkonna näol tegelikult tegemist mägedega ääristatud kõrgplatooga, millest kaks kolmandikku asub kõrgemal kui 600 meetrit ja mitte ükski ala ei ole madalamal kui 200 meetrit üle merepinna. Seega on tegemist piirkonnaga, mida iseloomustavad tasased ja kõrged alad ning mäestikupiirkonnad, mis paiknevad nii piirkonna äärealadel kui ka piirkonna sees ja määravad suures osas piirkonna topograafilise mitmekesisuse ja maastiku eripärad.

Geoloogiliselt on tegemist tasandikuga, mis on täidetud miotseeni setetega ja asub 650–800 meetri kõrgusel merepinnast. Kuna maastik on tasane, moodustuvad sademeteperioodil suured tiigid ja madalad laguunid, kuhu vesi jääb teatavaks ajaks pidama.

Suuremad jõed on: Tajo, Ülem-Guadiana, Júcar (ülem- ja keskjooks), Záncara, Cigüela, Jabalón ja Riánsares, mida vaatamata sellele, et nende vooluhulgad on väga ebaühtlased, kasutatakse laialdaselt kastmiseks, eriti viimastel aastatel rajatud suurte kastetavate alade tõttu.

Piirkonna neljas eri punktis mõõdetud aasta keskmine temperatuur näitab, et maksimaalsed temperatuurid võivad suvel ulatuda üle 35 °C, keskmine temperatuur ulatub 25 °C-ni ning aasta kõige soojem kuu on juuli.

Aastane keskmine sademetehulk on ligikaudu 400 mm, samas kui Hispaania keskmine on ligikaudu 600 mm. Lisaks sellele, et aastane sademetehulk on väike, on see ka ebaühtlaselt jaotunud. Selline olukord on esiteks tingitud asjaolust, et sademed jagunevad aastate lõikes ebaühtlaselt, nii et erinevad vee kogused mõjutavad eri aastate kliimaandmeid ning teiseks on sademed ka aastaringselt ebaühtlaselt jaotunud, seejuures on suveperiood kõige kuivem, moodustades aasta sademetehulgast vaevalt 10–15 %. Seevastu kevad ja sügis on üldiselt kõige sademeterikkamad aastaajad.

5.2. Toote eripära

Kuivade alade karjamaadel kasvatatavate lammaste mitmekesine sööt ja tõu eripärad võimaldavad kasvatada lambaid, kelle liha mahlasus, lõhna- ja maitseomadused ning värvus on seotud geograafilise päritoluga. Liha on lahja kuni keskmiselt rasvane, tagatükk, saba, selja ja nimmepiirkond on kaetud õhukese valge rasvakihiga, lihaskude on nähtav jäsemete ja selja peal, samuti on nähtavad trapetslihased. Liha on kahvaturoosa värvusega, väga õrn ja mahlakas, kergelt läbi kasvanud lihastevahelise rasvaga, mis annab lihale iseloomuliku väga meeldiva lõhna- ja maitsebuketi.

Karjamaal kasvatatavad lambad saavad neid loodusvarusid (taimkate, aasad, rohesööt, haritavad põllud, kõrrepõllud ja makja) optimaalselt ära kasutada; seega on need lambad geograafilise piirkonnaga tihedalt seotud. Lambaid karjatatakse ka tiinuseperioodil, see võimaldab viie kuu jooksul läbi loote platsentabarjääri alal hoida seost geograafilise piirkonna ja veel sündimata talle vahel. Pärast poegimist hoitakse vastsündinud talle laudas ega karjatata välikarjamaadel. Samas, seoses loomuliku emapiimast toitumisega säilib talle side geograafilise piirkonnaga läbi emapiima, kuna lambaid karjatatakse endiselt karjamaadel.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel.

Manchega tõug on pärismaine lambatõug, mis on selle piirkonnaga pikka aega kohanenud ning olnud selle piirkonna peamine sissetulekuallikas. Tõu puhtus on säilinud ning tõugu ei ole ristatud, see on võimaldanud tõul pikka aega kohaneda karjatamisega kuivas piirkonnas. Selle tõu loomad on suutelised optimaalselt ära kasutama piirkonna loodusressursse (taimkate, aasad, rohesööt, haritavad põllud, kõrrepõllud ja makja). Lammaste mitmekesine sööt ja tõu eripärad võimaldavad kasvatada lambaid, kelle liha mahlasus, lõhna- ja maitseomadused ning värvus on seotud geograafilise päritoluga.

Manchega tõugu lammaste tallesid on turustatud juba väga ammusest ajast Sajandite kestel on kasvatamise ja nuumamise tavad muutnud La Mancha traditsioonilise liha kvaliteedi optimaalseks.

Viide tootespetsifikaadi avaldamisele

(viitemääruse artikli 6 lõike 1 teine lõik)

http://pagina.jccm.es/agricul/paginas/comercial-industrial/consejos_new/pliegos/Pliego_modificado_scc_web.pdf